Ngako-ke, bonkhe bameli kumele babe ngemalunga ekomiti. Umcashi angaphindze akhetse labanye bantfu kutsi bammele ekomitini kodvwa bantfu labakhetsiwe angeke babe ngetulu kwelinani lebameli labakhetfwe kuleyo komiti. "Kusho kutsi nawe bekufanele kutsi ube ngumlimisi. Bonkhe bantfulabasondzelene nawe ngebalimisi. Kuyabonakala kutsi uyogcina unguye njengatsi. Ngitawubuta Lotifiso kutsi ngubani Bhalashile, utongitjela. Kungenteka sihambe naye ayongikhombisa kuze ngimbone lona lotawuphumuta wena ekugcokeni ema-ovaloli lanindvwe ngawoyela." "Lomuhla khona babe kufanele alale ayivile lendzaba. Kute phela lapho umuntfu angagcina afike khona uma angachubeka kanjena." NguMafutsa loyo. Uhamba akhuluma yedvwa kuhle kweluhlanya. Emabombo uwachamukisa esikoleni iManzolwandle. Udziniwe, ulambile futsi inhlitiyo igaya tiboti ngenca yalenkinga labukene nayo. "Bekutawuba ncono ukube ngifuna kubonisana nalomunye umuntfu, hhayi babe. Pho ngitoyitsini lendzaba ngoba namake uvele watikhipha kuyo Phela babe akasiye umuntfu wekubonisana naye. Lakushilo, ufuna kngcine kwentekile futsi angaphikiswa kuko. Hawu! Kantsi sengimile nekuma, ebantfu labangibukako batsini nje" Asho achubeka neluhambo lwakhe. Likhipha inhlanti emantini lomuhla. Kwetfwasa lihlobo. Kufanele ngabe selike layitsela kepha akubonakali lutfo lolukhomba kutsi lingase line. Linjalo-ke lilanga lalapha eMgobodzi. Uma litsi liyabalela, ungate ufunge utsi liphikisiwe. "Ingabe utawutsini babe ngalendzaba. Bayajabula labatalwa bobabe labasicondzako simo sempilo yanyalo. Babe phela ubuye ahlushwe kuphila sidzala." Ucabanga nje, sewuyawubona umuti weyise. Wakhiwe yini pho! Kunendlu lenkhulu yesitini lenemakamelo lesihlanu ekulala. Nakube likhishi likhona kuyo lendlu leyakhiwe simanjemanje kepha abalise bentisi lapha ekhaya. Basaphekela edladleni. Kuyo lendlu kukhona likamelo lekudlela neleku phumulela. Bucamamana nayo, kunetindlu tetjani lesetigaggile. Ngito phela lokwacalwa ngato takhiwa. Ndvukuyemphi Lubisi, babe wakulomuti, utikhetsela kulala kulenye yaletindlu tetjani. Akafuni nekuyiva indzaba yekulala kulena lenkulu lefulelwe ngathayela?